Karen S. Lynch

**Karen S. Lynch** (née Rohan, nosusu 30 Momuhau 1963) nopo nga songulun mongingindopu tondu mantad Amerika om nogi momuruan laid om momuruan tupisor eksekutif (CEO) do CVS Health. Ontok toun 2015, nosiliu yau sabaagi momoruan tondu kumoiso do Aetna. Minongigit yau do posisi ekeskutif id Magellan Health Services om Cigna. Ontok 2021, nosiliu yau do momuruan eksekutif tondu dikipangkat takawas id sanara Fortune 500.

## Koposion Pogulu
Nosusu i Karen ontok 30 Momuhau 1963 id Ware, Massachusetts. Sinimikul yau id Ware Junior Senior High School om nokograduasi ontok toun 1980. Alapas dii, sinimikul yau id Carroll School of Management do Boston College, id hombo nakaanu yau do ijazah sarjana muda id akaun om kiharo sijil Certified Public Accountant (CPA). Alapas nokograduasi, minonimpuun yau do karier financial id tupis Boston do Ernst & Young, di poimbida montok insurance.

## Karier
Minopionit i Karen do kopomilian karaja dau id gana manamong kolidasan miampai koinganan koposion paganakan dau. Ontok toun 2004, nalantik yau sabaagi presiden Cigna Dental. Ontok toun sumushut, pinungaranan yau montok monuang jawatan wagu di popiamung kopomoruanan Cigna Group Insurance om Cigna Dental.  Tinumongkiad yau mantad Cigna ontok toun 2009 montok sumiliu presiden Magellan Health Services.

Tinumimporon i Karen miampai Magellan gisom toun 2012, soira tinumanud yau do Aetna sabaagi naib presiden eksekutif om luguan produk poimbida.  Alapas tolu tulan tinumanud do Aetna, minomuruan i Karen do proses popiomungan Coventry Health Care, ii nopo nga koponowolian manaanamong kolidasan bobos tagayo ontok timpu dii.  Ontok toun 2015, nosiliu i Karen sabaagi presiden tondu kumoiso do Aetna, iso jawatan di nogitan dau gisom nosowoli o Aetna do CVS Health miampai gatang  $70 bilion ontok toun 2018.

Maamaso pandemik COVID-19, minonowoli i Karen do jawatan sabaagi presiden om luguan tupisor eksekutid do CVS Health ontok 1 Mansak 2021, alapas nokopinsin i Larry Merlo. Pelantikan dii pinoposiliu dau sabaagi CEO tondu kipangkat bobos takawas id sanarai Fortune 500 om CEO tondu ko-40 id sanarai dii.Id soibau kopomoruanan di Karen, mionmudali o CVS Health do kapanahakan vaksin COVID-10 id lobih ko' 40,000 fasiliti kapanamanagan timpu talaid id kinoyonon CVS Pharmacy id 50 negeri, Puerto Rico om Washington, D.C.  Narayou nogi yau tu minonimban model gatang tubat sarikat montok popoingkuro kos di tonggungon do momoguno. Id soibau kopomoruanan dau nodi, minopoilo o CVS do CVS CostVantage, iso model kos-ruhang  di papatantu gatang tubat preskripsi tumanud ginumu di bayaron mantad CVS ruhangon tokuri o kounalan.

Ontok toun 2023, ginumu pampasan di naanu di Karen mantad CVS Health nopo nga soginumu $21.6 juta, miampai nisbah gaji CEO kumaa kukumaraja media soginumu 392-kumaa-1.

Ontok Gomot 2024, minapalabus i Karen do memoir kiuhu' "Taking Up Space: Get Heard, Deliver Results, and Make a Difference". Ontok Gumas 2024, lembaga CVS Health minopoolon di Karen sabaagi presiden om CEO miampai eksekutif CVS Caremark, David Joyner.

Ontok Ngiop 2025, minanain i Karen sabaagi momoboros toponsol miampai Washington Speakers Bureau. 

## Gaa' om Kapamagatangan
Nopili i Karen montok sanarai sulung do Forbes 50 Over 50 ontok toun 2021, ii nopo nga iso sanarai mongingindopu, momuruan, saintis om momomolodi tongondu di kiumul lobi ko' 50 toun. Nakaanu yau do Gaa' Committee for Economic Development Distinguished Leadership ontok toun 2021. Yau nogi nga songulun lembaga monunuhu CVS Health, U.S. Bancorp, The Business Council, Boston College Women’s Council, om The Business Roundtable. Nakaanu yau tukad kumoiso id sanarai Most Powerful Women mantad majala Fortune solinaid tolu toun mogisuhut-suhut (2021, 2022 om 2023).

Nakaanu i Karen do gaa' kapamagatangan doctorates mantad Universiti Bryant, University of Hartford, om Becker College.

I Karen nogi nga ko-ponorikohon tapantang montok Komen Connecticut Race for the Cure di monokodung ponoriukan kanser payudara. Nakalabus o ngaran dau id sanarai tikid toun do Time 100 mantad majala Time sabaagi iso mantad ko' 100 tongoulun bobos kirahung sompomogunan ontok toun 2023.

Ontok 2024, majala pongindopuan *CEO Today* minomungaran di Karen do "Healthcare CEO of the Year," mongumboyo do kopomoruanan dau do CVS. Minanahak yau do booboroson naayi balajar id Universiti Bryant ontok Mikat 2024.

## Koposion Sondiri
Ginumayo i Karen miampai songulun no tama. Minidu pogun o tama dau sondiri maamaso umul nopo di Karen nga 12 toun. Alapas minidu pogun o tama dau, tinamangan yau om tongotadi dau do inai diolo. Id kotimpuunon umul 20-an dau, minidu pogun o inai dau tu sumakit do kanser payu dara, kanser topos om emphysema.

Nakasawo i Lynch di Kevin M. Lynch. Nokopiruba yolo ontok kotimpuunon 1980-an maamaso poinsikul id kolej om nokopogiruba kawagu ontok otimpuunon do 2000-an.

## Sukuon